CELEX: 32016D1020(02)
Language: mt
Date: 2016-10-19 00:00:00
Title: Deċiżjoni ta’ Implimentazzjoni tal-Kummissjoni tad-19 ta’ Ottubru 2016 dwar il-pubblikazzjoni f’Il-Ġurnal Uffiċjali tal-Unjoni Ewropea tad-dokument uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-ispeċifikazzjoni tal-prodott għal isem fis-settur tal-inbid (Terrasses du Larzac (DOP))

20.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 386/9
            
         DEĊIŻJONI TA’ IMPLIMENTAZZJONI TAL-KUMMISSJONI
   tad-19 ta’ Ottubru 2016
   dwar il-pubblikazzjoni f’Il-Ġurnal Uffiċjali tal-Unjoni Ewropea tad-dokument uniku msemmi fl-Artikolu 94(1)(d) tar-Regolament (UE) Nru 1308/2013 tal-Parlament Ewropew u tal-Kunsill u tar-referenza għall-pubblikazzjoni tal-ispeċifikazzjoni tal-prodott għal isem fis-settur tal-inbid
   (Terrasses du Larzac (DOP))
   (2016/C 386/07)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 97(3) tiegħu,
   Billi:
   
               (1)
            
            
               Franza applikat għall-protezzjoni tal-isem “Terrasses du Larzac” skont id-dispożizzjonijiet tar-Regolament (UE) Nru 1308/2013 dwar il-protezzjoni tad-deżinjazzjonijiet ta’ oriġini u tal-indikazzjonijiet ġeografiċi fis-settur tal-inbid. Skont l-Artikolu 97(2) ta’ dak ir-Regolament, l-applikazzjoni ta’ Franza ġiet eżaminata mill-Kummissjoni.
            
         
               (2)
            
            
               Il-kundizzjonijiet stipulati fl-Artikoli 93 sa 96, l-Artikolu 97(1) u l-Artikoli 100 sa 102 tar-Regolament (UE) Nru 1308/2013 ġew issodisfati.
            
         
               (3)
            
            
               Sabiex tkun tista’ ssir il-preżentazzjoni ta’ dikjarazzjonijiet ta’ oġġezzjoni skont l-Artikolu 98 tar-Regolament (UE) Nru 1308/2013, id-dokument uniku msemmi fl-Artikolu 94(1)(d) ta’ dak ir-Regolament u r-referenza għall-pubblikazzjoni tal-ispeċifikazzjoni li saret matul il-proċedura nazzjonali għall-eżami tal-applikazzjoni għall-protezzjoni tal-isem “Terrasses du Larzac” għandhom jiġu ppubblikati f’Il-Ġurnal Uffiċjali tal-Unjoni Ewropea,
            
         IDDEĊIEDIET KIF ĠEJ:
   Artikolu Uniku
   Id-dokument uniku msemmi fl-Artikolu 94(1)(d) tar-Regolament (UE) Nru 1308/2013 u r-referenza tal-ispeċifikazzjoni għall-isem “Terrasses du Larzac” (DOP) huma stabbiliti fl-Anness ta’ din id-Deċiżjoni.
   Skont l-Artikolu 98 tar-Regolament (UE) Nru 1308/2013, il-pubblikazzjoni ta’ din id-Deċiżjoni tikkonferixxi d-dritt tal-oġġezzjoni għall-protezzjoni tal-isem speċifikat fl-ewwel paragrafu ta’ dan l-Artikolu fi żmien xahrejn mid-data tal-pubblikazzjoni tagħha.
   
      Magħmul fi Brussell, id-19 ta’ Ottubru 2016.
      
         
            Għall-Kummissjoni
         
         Phil HOGAN
         
            Membru tal-Kummissjoni
         
      
   
   
      (1)  ĠU L 347, 20.12.2013, p. 671.
   
      ANNESS
      DOKUMENT UNIKU
      1.   Isem/ismijiet li għandu/għandhom jiġi/u rreġistrat(i)
      
      Terrasses du Larzac
      2.   Tip ta’ indikazzjoni ġeografika
      
      DOP - Denominazzjoni ta’ Oriġini Protetta
      3.   Kategoriji tal-prodotti tad-dwieli
      
      
               
                  1.
               
               
                  Inbid
               
            4.   Deskrizzjoni tal-inbid/inbejjed
      
      Dawn huma inbejjed ħomor, xotti u bla gass b’kulur vjola jew granata, b’riflessjonijiet suwed okkażjonali. L-inbejjed lesti biex jitqiegħdu fis-suq bl-ingrossa jew ibbottiljati għandhom kontenut ta’ zokkor fermentabbli li ma jeċċedix 3 g/l. L-inbejjed għandhom riħa fina u kumplessa: jiddominaw l-aromi ta’ frott aħmar (ċirasa, lampun, eċċ.), frott iswed (tuta, ribes) u ħwawar (bżar, imsiemer tal-qronfol, eċċ.) u dawn huma kkomplementati bl-aromi tal-likwirizja, taż-żebbuġ iswed u tal-vjoletti kif ukoll attributi ta’ inkaljar u rwejjaħ tax-xagħri (ġnibru, sagħtar, rand, eċċ.). Hemm ukoll attributi ta’ ġilda, ħuxlief jew tabakk. Fil-ħalq, l-inbejjed huma rikki bi struttura tannika tajba, filwaqt li jibqgħu eleganti. Hemm attributi ta’ frott misjur u ħwawar.
      Karatteristiki analitiċi ġenerali
      
                  Qawwa alkoħolika totali massima (f’% ta’ volum)
               
               
                   
               
            
                  Qawwa alkoħolika attwali minima (f’% ta’ volum)
               
               
                  12
               
            
                  Aċidità totali minima
               
               
                  f’milliekwivalenti għal kull litru
               
            
                  Aċidità volatili massima (f’milliekwivalenti għal kull litru)
               
               
                   
               
            
                  Total massimu ta’ diossidu tal-kubrit (f’milligrammi għal kull litru)
               
               
                   
               
            5.   Prattiki tal-produzzjoni tal-inbid
      
      a.   Prattiki enoloġiċi essenzjali
      
      Prattika enoloġika:
      Huwa pprojbit kull trattament termiku tal-ħsad tal-għeneb għall-inbid fejn it-temperatura taqbeż l-40 °C;
      L-użu ta’ laqx tal-injam huwa pprojbit.
      Barra mid-dispożizzjonijiet ta’ hawn fuq, il-prattiki enoloġiċi użati għandhom jikkonformaw mar-rekwiżiti kollha stabbiliti fil-livell tal-UE kif ukoll fil-Kodiċi Rurali u tas-Sajd Marittimu.
      Ġestjoni tad-dwieli:
      
                  —
               
               
                  Id-densità minima tat-tħawwil tad-dwieli hija ta’ 4 400 pjanta għal kull ettaru;
               
            
                  —
               
               
                  Id-distanza bejn ir-ringieli tad-dwieli ma għandhiex teċċedi 2,25 m;
               
            
                  —
               
               
                  L-erja disponibbli għal kull pjanta ma għandhiex teċċedi 2,25 m2. Din l-erja tinkiseb billi jiġu mmultiplikati d-distanzi bejn ir-ringieli u l-ispazju bejn il-pjanti fl-istess ringiela.
               
            
                  —
               
               
                  tista’ tiġi awtorizzata l-irrigazzjoni
               
            b.   Rendimenti massimi
      
      45 ettolitru għal kull ettaru
      6.   Żona demarkata
      
      L-għeneb jinqata’ u l-inbejjed isiru, jiġu żviluppati u jimmaturaw fit-territorju tal-muniċipalitajiet li ġejjin tad-dipartiment ta’ Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès u Usclas-du-Bosc.
      Iż-żona demarkata hija ta’ 61 713 ettaru fid-daqs.
      7.   Għenbiet ewlenin tal-inbid
      
      
                   
               
               
                  Grenache N
               
            
                   
               
               
                  Carignan N
               
            
                   
               
               
                  Mourvèdre N
               
            
                   
               
               
                  Syrah N
               
            8.   Deskrizzjoni tal-rabta/rabtiet
      
      Iż-żona ġeografika tkopri 32 muniċipalità tad-dipartiment ta’ Hérault u hija kkonfinata:
      
                  —
               
               
                  fit-Tramuntana, mill-irdumijiet kalkarji li jmissu mal-Larzac, li l-altitudni tagħhom tvarja bejn 700 u 800 metru;
               
            
                  —
               
               
                  fin-Nofsinhar, mill-estwarju tal-Lergue u l-Hérault, b’pajsaġġ miftuħ fuq il-wied wiesa’ tal-Hérault fid-direzzjoni tal-baħar.
               
            Il-vinja hija protetta mill-rjiħat tat-tramuntana permezz tal-altipjan tal-Larzac. Għandha medja ta’ xita annwali ta’ bejn 800 u 900 mm u t-temperaturi huma iktar kesħin mill-bqija tar-reġjun tal-vitikultura tal-Languedoc. Il-varjazzjonijiet fit-temperatura bejn il-jum u l-lejl huma kbar matul ix-xhur tas-sajf u jaffettwaw is-sajran fenoliku tal-frott tal-għeneb. Il-ħamrija f’din iż-żona tippreżentaw livell baxx ta’ fertilità, infiltrazzjoni tajba, ammont kbir ta’ żrar kalkarju u riżerva limitata tal-ilma distribwit fil-fond.
      Il-preżenza ta’ dwieli fit-“Terrasses du Larzac” tmur lura għal żmien ir-Rumani, għalkemm il-vinji ma ġarrbux tkabbir sinifikanti sal-Medju Evu u mbagħad mill-ġdid fis-seklu 18, bl-iżvilupp tal-kummerċ. Minkejja li l-istorja tat-“Terrasses du Larzac” intagħġnet aktar tard ma’ dik tal-vitikultura fil-Languedoc, kien ċar li l-mudell ta’ produzzjoni intensiva kien ftit li xejn xieraq għal dan ir-reġjun, fejn il-ħamrija inqas fertili u f’altitudni ftit ogħla tillimita b’mod naturali r-rendimenti. L-inbejjed tat-“Terrasses du Larzac” jiġu minn inbejjed ġejjin minn disa’ varjetajiet ta’ għeneb tal-inbid tradizzjonali tal-Languedoc, u l-produtturi tal-inbid irnexxielhom jibbenefikaw minn din id-diversità minħabba l-għarfien profond tagħhom tal-art u billi għażlu l-aħjar postijiet għal kull varjetà u ħejjew cuvées minn tal-anqas tliet varjetajiet, sabiex kull qtigħ u għasir ta’ għeneb jirifletti l-identità tal-inbejjed tagħhom.
      Il-kwalità u l-karatteristiki speċifiċi tal-inbejjed “Terrasses du Larzac” ġew rikonoxxuti sa minn tmiem is-snin 1950, meta ntagħżlu għad-denominazzjoni ta’ oriġini protetta “Coteaux du Languedoc”, inbid delimitat ta’ kwalità superjuri.
      Konxji tal-kwalità u l-ispeċifiċità tal-ambjent naturali tagħhom, il-produtturi tat-“Terrasses du Larzac” ilhom jippruvaw jiksbu rikonoxximent tal-identità tal-vinji tagħhom għal kważi 20 sena. Abbażi tal-qtigħ u l-għasir tal-għeneb tal-2004, intlaħaq stadju importanti bir-rikonoxximent tal-isem ġeografiku komplementari “Terrasses du Larzac” fi ħdan id-denominazzjoni ta’ oriġini kontrollata “Coteaux du Languedoc”.
      L-isfumaturi li l-altitudni tagħti lill-klima Mediterranja u d-distanza mill-baħar għandhom ukoll rwol ewlieni fit-tiswir tal-karatteristiki tipiċi tal-inbejjed. L-alternanza bejn il-granet sħan u l-iljieli friski matul l-istaġun ta’ maturazzjoni tal-għeneb tiffaroxxi s-sinteżi tal-aromi, speċjalment dawk tal-ħwawar u tal-frott aħmar. It-temperaturi, li huma aktar baxxi minn mal-kosta, jippermettu ħsad aktar tardiv, u jżommu l-finezza u l-freskezza tal-inbejjed. Id-dawl qawwi u l-klima moderata jippermettu li l-għeneb tal-inbid jesprimi l-potenzjal kollu tiegħu. Għaldaqstant, dawn l-inbejjed, b’kulur vjola jew tal-granata b’riflessjonijiet suwed okkażjonali, għandhom riħa fina u kumplessa. L-aromi dominanti tal-frott aħmar, tal-frott iswed u tal-ħwawar jingħaqdu b’mod armonjuż mal-attributi tal-likwirizja, taż-żebbuġ iswed u tal-vjoletti kif ukoll l-attributi tal-inkaljar u l-irwejjaħ mix-xagħri. Jista’ jkun hemm ukoll attributi ta’ ġilda, ta’ ħuxlief jew ta’ tabakk jew anki ta’ tartuf. Fil-ħalq, l-inbejjed huma rikki bi struttura tannika tajba u b’ewkilibriju speċifiku bejn il-ġenerożita u l-freskezza. Hemm attributi ta’ frott misjur u ħwawar.
      Dawn l-inbejjed bażikament jitjiebu maż-żmien u xi wħud minnhom juru l-karattru tagħhom wara 15 jew anki 20 sena jew aktar.
      Fil-qosor, l-inbejjed huma kkaratterizzati mill-ekwilibriju tagħhom, mill-kumplessità pjaċevoli tagħhom u mill-kapaċità kbira tagħhom li jitjiebu maż-żmien kif ukoll minn eleganza tipika ġenerali.
      L-istorja rikka tal-vitikultura taż-żona tfisser tul il-ġenerazzjonijiet inkiseb għarfien dettaljat tal-ambjent naturali. Fuq il-bażi ta’ dan l-għarfien kien possibbli li l-varjetajiet differenti tal-għeneb tal-inbid jiġu addattati għall-ħamrija u l-mikrolokalizzazzjonijiet tagħha. Dawn l-inbejjed huma nbejjed imħallta (tal-anqas 3 varjetajiet) li jkunu saru nbid b’mod tradizzjonali, bit-trattament fil-btieti spiss idum għaddej għal aktar minn 15-il jum u anki sa 30 jum. L-istruttura tal-inbejjed teħtieġ perjodu ta’ maturazzjoni wara l-fermentazzjoni sabiex jiksbu firxa aromatika kumplessa iżda wkoll biex jiġu rfinuti t-tannini.
      Il-konsistenza tal-prodotti jiddependi mill-progress li sar mill-produtturi fil-vinja u fil-kantina iżda wkoll mill-isforz kollettiv tagħhom, li ppermettilhom biex flimkien jiddefinixxu b’mod ċar il-profil u l-identità tal-inbid bl-isem “Terrasses du Larzac”.
      Bħala konklużjoni, il-pożizzjoni ġeografika partikolari - ekwilibriju bejn il-ġenerożità tal-Mediterran u l-freskezza tal-altipjan tal-Larzac - tikkontribwixxi għall-karattru speċifiku tal-inbejjed tad-denominazzjoni ta’ oriġini kontrollata “Terrasses du Larzac”, u dan huwa msaħħaħ bl-għarfien tal-produtturi.
      9.   Kundizzjonijiet essenzjali oħra
      
      
         Żona fi prossimità immedjata
      
      Qafas ġuridiku:
      Leġiżlazzjoni nazzjonali
      Tip ta’ kundizzjoni supplimentari:
      Derogi li jikkonċernaw il-produzzjoni fiż-żona ġeografika demarkata
      Deskrizzjoni tal-kundizzjoni
      Iż-żona fi prossimità immedjata, iddefinita b’deroga għall-produzzjoni, l-iżvilupp u l-maturazzjoni tal-inbejjed, tikkonsisti mit-territorju tal-muniċipalità ta’ Komun ta’ La Vacquerie-et-Saint-Martin-de-Castries (Dipartiment ta’ Hérault).
      
         Unità ġeografika usa’
      
      Qafas ġuridiku:
      Leġiżlazzjoni nazzjonali
      Tip ta’ kundizzjoni supplimentari:
      Dispożizzjonijiet addizzjonali dwar it-tikkettar
      Deskrizzjoni tal-kundizzjoni
      L-inbejjed bid-denominazzjoni ta’ oriġini kontrollata jistgħu jispeċifikaw fuq it-tikketti tagħhom l-unità ġeografika usa’ ta’ “Languedoc”.
      Id-daqs tal-ittri għal din l-unità ġeografika usa’ ma għandux ikun akbar, fl-għoli jew fil-wisa’, minn nofs id-daqs tal-ittri li jifformaw l-isem tad-denominazzjoni ta’ oriġini kontrollata.
      
         Unità ġeografika iżgħar
      
      Qafas ġuridiku:
      Leġiżlazzjoni nazzjonali
      Tip ta’ kundizzjoni supplimentari:
      Dispożizzjonijiet addizzjonali dwar it-tikkettar
      Deskrizzjoni tal-kundizzjoni
      Id-daqs tal-ittri tat-termini fakultattivi kollha li l-użu tagħhom jista’, skont id-dispożizzjonijiet tal-Unjoni, jiġi rregolat mill-Istati Membri, ma għandux ikun akbar, fl-għoli jew fil-wisa’, minn nofs id-daqs tal-ittri li jifformaw l-isem tad-denominazzjoni ta’ oriġini kontrollata.
      
         Referenza għall-pubblikazzjoni tal-ispeċifikazzjoni
      
      https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd